次韻小亭
作者：洪皓
朝代：宋

paragraphs: 豈敢效叔孫，所至館必葺。
吾儕有闔廬，第欲避燥濕。
舊居非爽塏，方暑詎可入。
尚幸屋西偏，升墟下臨隰。
揆日遂誅茅，土木頗難集。
面南創小亭，聊紓九夏急。
不妨種花蔬，未免抱甕汲。
猶恐地勢卑，版築加一級。
恍如到會稽，山川獲顧揖。
雲雨出高峰，燕坐觀吐噏。
我來已二年，苟活匪成邑。
將命負何辜，胡爲久見執。
除館至於三，塊然形獨立。
今茲喜卜鄰，風猷朝暮挹。
對酒有良朋，邀月飲無久。
新齋跬步間，乘興袂宜襲。